
În calitate de administrator al unei fabrici de produse alimentare, intrată în 
funcţiune cu doi ani în urmă, vă aduc în atenţie situația aberantă, contrară 


oricărei idei de piață liberă, cu care se confruntă producătorii români de 
alimente, inclusiv firma pe care o conduc. 


Veţi vedea de ce exemplul firmei mele este extrem de relevant în 
expunerea acestei situații. Am construit, cu eforturi greu de imaginat, o 
fabrică modernă de îngheţată, într-un judeţ despre care toată lumea spune 
că este un judeţ sărac. Am dorit și am reușit să produc în această fabrică, 
un desert industrial de cea mai înaltă calitate (fabricat exclusiv din 
ingrediente naturale, cu lapte proaspăt și fără niciun aditiv), pe care 
consumatorii chiar îl apreciază pe măsură și ne reproșează permanent 


faptul că îl găsesc în prea puţine magazine. 


Preţurile la care firma mea vinde către retaileri (sau mai corect, VREA să 
vândă) sunt semnificativ mai mici decât preţurile produselor similare 
importate, aflate la vânzare în toate magazinele comerțului modern. În 
ciuda acestor caracteristici, care înseamnă mare potențial de vanzare, 
produsele firmei mele se află, dupa doi ani de existenţă, în vitrinele a mai 
puţin de 10% din numărul total de magazine care vând astfel de produse în 
comerțul modern din România. 


Ca sa înţelegeţi gravitatea extremă a 
situaţiei, am să vă expun pe scuri, 
atitudinea a 7 companii de retail (din cele 
10 care constituie întregul comerţ 
modern din România). 


- Rețeaua LIDL: a refuzat listarea fără nici o justificare; nu a dorit să 


discute nicio clipă despre calitatea produselor. 


- Rețeaua PENNY: după 6 luni de discuţii a refuzat listarea, tot fără vreo 
justificare legată de produse; nu a luat nicio clipă în calcul calitatea sau 
raportul calitate/preţ. Ni s-a răspuns cu o aroganță incalificabilă, de către 
coordonatorul de achiziţii, că nu există spațiu la raft, deși în următoarele 
două luni au apărut în vitrinele Penny mai multe branduri care nu 


existaseră la momentul discuţiilor noastre, cu preţuri mult mai mari per 


suta de grame decât preţurile la care ar fi putut vinde produsele noastre 


(evident, brandurile noi fiind branduri de import). 


- Reţeaua AUCHAN: a listat produsele noastre în primăvara anului 2019 în 
18 hypermarketuri (din 33), am colaborat având această prezență 
incompletă, vreme de patru luni, dar după ce i-am notificat în mod repetat 
cu privire la condiţiile neconforme de temperatură din mai multe 
magazine, condiţii care deteriorau textura produselor, au oprit comenzile 
în loc să remedieze problema. Ba mai mult decât atât, am fost și 
admonestaţi pentru „obrăznicia” noastră de a le fi solicitat atenţie și 
corectitudine în păstrarea produselor, după ce ei ne-au făcut „favorul” de a 


ne primi în o parte din magazinele reţelei. 


- Reţeaua METRO: a listat produsele noastre într-un singur magazin (din 
cele 32) și refuză extinderea în toată rețeaua, pe motiv că produsele 
noastre, fiind de o calitate înaltă, ar fi produse „de nișa”. Da, ați înţeles 
bine: ni se refuză prezenţa în toată rețeaua, pe motiv că produsele sunt 
„prea bune” și din acest motiv nu s-ar vinde. Acest „argument” este absolut 
artificial, întrucat reţeaua Metro vinde în aceeași categorie alimentară, 
produse mult mai scumpe decat produsele noastre (bineînţeles, acestea 
sunt produse de import). Mai mult decât atât, noi am propus, odată cu 
extinderea prezenţei produselor noastre, o diminuare a prețurilor noastre, 
ceea ce ar însemna preţuri și mai bune decât cele actuale, care oricum, 
sunt mai mici decât ale altor produse din categorie. Dar nici asta nu a 


prezentat interes pentru reprezentanţii Metro. 


- Rețeaua MEGA IMAGE: după un an și jumătate de așteptare, a listat 
produsele noastre în 38 de magazine din cele aproape 800 ale reţelei. 
Oricât am insistat pentru extinderea prezenţei în toate supermarketurile 
rețelei, ni s-a spus că în Mega Image toate brandurile noi sunt listate mai 
intâi ca test într-un numar mic de magazine. Asta chiar dacă, în cele șase 
luni, de când pentru noi durează „testul”, aceeași rețea a listat alte 
branduri în toate supermarketurile rețelei, încă de la apariția acestora pe 


piaţă. Dar...aceste branduri aparțin evident, unei corporații internaţionale. 


- Rețeaua CARREFOUR: a listat produsele noastre într-un număr de 
magazine pe care nici noi nu îl știm, întrucât ni s-a comunicat o listă de 


magazine, iar noi am constatat că în multe din magazinele comunicate, 
produsele noastre nu există. Insistăm de luni de zile să ni se listeze 
produsele în toată rețeaua sau măcar să ni se comunice situaţia reală, dar 
nu primim niciun raspuns. Și la Carrefour am exprimat în mod repetat, 
intenţia noastră de a reduce preţurile produselor odată cu extinderea 
prezenţei la nivelul întregii rețele, dar nici această intenţie a noastră nu a 


avut vreun ecou. 


- Reţeaua PROFI , deși nu a exprimat un refuz clar faţă de produsele 
noastre din categoria înghețată, ne-a comunicat că nu dispune de 
platformă logistică pentru produse congelate. În schimb a refuzat fără nicio 
justificare, propunerea de a vinde produsele lactate pe care le fabrică 
cealaltă firmă a grupului nostru (produse care deasemenea, sunt extrem 
de apreciate de consumatori, fiind de o calitate specială prin aceea ca sunt 


absolut naturale, fabricate exclusiv din lapte proaspăt). 


Absolut tot ce am expus mai sus (și chiar mai mult) reiese fără dubii din 
comunicările noastre cu fiecare dintre companiile de retail amintite. Așa 
cum știm cu toţii, fiecare dintre rețelele comerciale enumerate ocupă o 
parte importantă a pieţei, iar toate la un loc domină covârșitor comerţul 
alimentar din România. Deci, este exclus ca dezvoltarea unui brand 
național se poate face în afara reţelelor, care oricum, și în continuare se 
extind rapid. 


Vă supun acum atenției, Art. 5, lit. g din Legea Concurenţei Nr. 21 din 10 
aprilie 1996, republicată: „Sunt interzise (...) orice practici concertate (...) 
care au ca efect restrângerea, împiedicarea sau denaturarea concurenţei 
pe piaţa românească sau pe o parte a acesteia, în special cele care 
urmăresc: (...) g) eliminarea de pe piaţă a altor concurenți, limitatea sau 
împiedicarea accesului pe piaţă și a libertății exercitării concurenței de 
către alți agenți economici...”. 


Oare, nu este evident că atitudinea comună a celor 7 rețele enumerate mai 
sus, vizează tocmai „ limitarea sau împiedicarea accesului pe piață și a 
libertății exercitării concurenţei” în ceea ce privește produsele firmei mele? 


O altă practică a retailerilor care activează pe piața din România, profund 
incorectă și comună tuturor rețelelor, este refuzul categoric de a discuta cu 
producătorul prețul de raft al produselor și aplicarea arbitrară a 
adaosurilor comerciale (atât de mari uneori, încât fac produsele 
nevandabile). Asta înseamnă utilizarea adaosului comercial ca instrument 
extrem de eficace în influențarea drastică a volumelor de vânzări ale 
fiecarui produs. 


În această privință, Legea Concurenţei prevede la Art. 5, lit. d, următoarele: 
„ Sunt interzise (....) d) aplicarea, în privinţa partenerilor comerciali, a unor 
condiţii inegale la prestații echivalente, provocând în acest fel, unora dintre 


ei, un dezavantaj în poziția concurențţială;”. 


Dacă luăm în calcul „componenta preventivă” (termen preluat de pe site-ul 
instituţiei) a activității Consiliului Concurenţei, nu pot să nu întreb: a 
verificat vreodata Consiliul Concurenţei respectarea Art. 5, lit. d din Legea 
Concurenţei, în retailul alimentar ? 


Adică, ni se poate spune dacă tuturor produselor din aceeași categorie 
alimentară (inclusiv mărcilor proprii ale retailerilor), vândute în același 


magazin, li se aplică același adaos comercial față de preţul real de achiziţie? 


Doar asta poate să însemne concurenţă corectă între produsele din 
aceeași vitrină. Date fiind cele de mai sus: - Este corect ca accesul oricărui 
produs către piața deservită de oricare rețea, să fie blocat sau limitat fără 
ca raportul calitate/preţ al acelui produs să fie comparat cu al celorlalte 


produse aflate pe rafturile respectivei rețele? 


- Este corect ca producătorul să nu aibă niciun cuvânt de spus în privința 
preţurilor de raft ale produselor sale? - Este acesta un mediu concurențial 
corect și sănătos, care facilitează accesul către consumatori al produselor 


cu cel mai bun raport calitate/ preț? 


Sau dimpotrivă, este un mediu concurenţial profund viciat de interese 
partizane, care lovește la temelie atât dezvoltarea pe baze corecte a 
producției alimentare, cât și interesul consumatorilor de a avea la 


dispoziţie produse cu cât mai bun raport calitate/pret? 


Dacă vă veţi întreba cum se poate diferenţia calitatea produselor 
alimentare, răspunsul este extrem de simplu: așa cum, în domeniul textil 
de exemplu, calitate înaltă înseamnă fibră naturală, iar calitate joasă 
înseamnă „plastic”, tot la fel, în industria alimentară calitate maxima 
înseamnă 100% ingrediente naturale și nutritive, iar calitatea joasă 


înseamnă cel mai mare număr de aditivi. 


Această situaţie absurdă, de neimaginat într-o piață liberă, menită să 
suprime cele mai oneste afaceri din domeniul producţiei alimentare, nu 
afectează doar firma mea, ci multe alte afaceri de talie națională, din 
același domeniu. Cunosc personal producători români de produse (fără 
aditivi) din carne, producători români de conserve (fără aditivi) din legume 
și fructe, producători români de alimente ecologice, cu toţii fiind furnizori ai 
unor produse de cea mai buna calitate și cu toţii aflându-se în aceeași 
situație dramatică și inacceptabilă, în care, ca și noi, nu sunt primiţi în 
retailul modern (sau sunt primiţi ca și noi, pe ici-pe colo, doar „de spoială”) 
și nu sunt lăsaţi să-și dezvolte produsele de bună calitate pe piața în care 


produc, adică pe piaţa din România. 


Și asta în condiţiile în care rafturile din România abundă de produse 
alimentare îndoielnice, unele la preţuri mai mari decât ale produselor 


alimentare de calitate. 


O piață liberă, ca și o societate liberă, sunt acelea în care MERITOCRAȚIA 
este cuvântul de ordine. Dar piața alimentară din România funcționează 
după model dictatorial, iar exemplele pe care vi le-am dat aici sunt mai 
mult decât edificatoare. Dacă pentru produse impecabile calitativ și cerute 
de consumatori (vândute la prețuri mai bune decât multe alte produse 
fabricate cu aditivi) nu este loc pe rafturi, e limpede că regulile după care 
funcționează piața noastră, nu sunt cele ale unei piețe libere. 

Nicăieri altundeva, în Europa sau în lume, să fii producător în ţara ta, nu 
este un motiv de discriminare, ci dimpotrivă. La finalul scrisorii mele, vă voi 
adresa domniilor voastre, întrebarea la care marii retaileri refuză 
sistematic să-mi răspundă: În afară de - produse de cea mai bună calitate 
(confirmată continuu și de consumatori și nu numai), - prețuri mai mult 
decât rezonabile (se pot vedea prin comparaţie în puținele magazine în 
care suntem, și asta chiar în ciuda adaosurilor comerciale (mari sau pe 
alocuri, chiar uriașe), - servicii impecabile oferite odată cu produsele, ce 
alte condiții mai trebuie îndeplinite pentru ca produsele firmei mele să fie 
așezate pe rafturile tuturor marilor magazine care vând de la import, 


produse mai scumpe și mai slabe calitativ? 


Nădăjduiesc că, spre deosebire de retaileri, dumneavoastră îmi veţi 
răspunde. Dar dacă nu o veţi face, eu voi continua să vă întreb, așa cum, 
după acest demers, voi continua să aduc permanent în atenţia instituțiilor 
și în atenţia publica, evoluția acestei situaţii inacceptabile într-o piaţă 
civilizată și mai ales, LIBERĂ. 


Cu consideraţie, 


Irina Filip - Administrator Cream Land 

